DARUL SFÂNT AL VIEŢII ŞI INFLUIENTA PĂCATELOR ÎMPOTRIVA ACESTUIA

 Darul sfânt al vieţii, cu care suntem învredniciţi de Creator, îl putem pierde sau regăsi. În raport cu acest dar, putem fi trădători, precum putem fi şi salvatori.

În faţa lui Dumnezeu, viaţa omului apare drept o valoare absolută, El însuşi dintr-un elan al dragostei pentru făptură voind a se întrupa din Prea Curata Fecioară Maria. După cum acest dar al vieţii ne aparţine fiecăruia ca persoană, ne aparţine şi ca fiinţă etnică. Am fost răscumpăraţi de “începătorul vieţii” (Fapte 3, 15) cu preţul Sângelui Său (cf. I Cor. 6, 20; I Petru 1, 19) şi prin baia Botezului, în etnogeneză (cf. Matei 28, 19), am fost altoiţi pe El (cf. Rom. 6, 4-5; Col. 2, 12), ca nişte ramuri ce-şi trag seva şi rodnicia din unicul trup dumnezeiesc (cf. Ioan 15, 5). Reînnoiţi lăuntric de harul Sfântului Duh, “Domnul de viaţă Dătătorul”, am devenit un popor pentru viaţă, un neam în slujba vieţii.

 Iubirea de neam şi promovarea vieţii, departe de a constitui simple pogorăminte, sunt în creştinismul românesc principii absolute. Astfel, în faţa darului sfânt al vieţii, Hristos-Domnul ne întâmpină cu trei exigenţe: **în primul rând ne cere să promovăm integral viaţa pe care ne-a dăruit-o**, constatând că El însuşi are grijă de ea şi că este interesat de ocrotirea ei, în toate mădularele Sale, care nu sunt altele decât fiii neamului şi ai Bisericii noastre strămoşeşti. În această grĳă se află copiii şi bătrânii, săracii şi năpăstuiţii soartei, bolnavii şi neputincioşii, toţi, purtători şi ei ai darului preţios al vieţii, sacru şi inviolabil. **În al doilea rând, se cuvine să plinim viaţa care este angajată într-un ritm propriu al ei şi care izvorăşte, de asemenea, din iubirea divină.** Căci viaţa îşi are sensul în iubirea primită şi dăruită, orizont în care îşi ating deplinul adevăr datoria conjugală şi naşterea de prunci. **În al treilea rând, se impune obligaţia de a contribui la sporirea existenţei neamului, care este tot una cu participarea la marea lucrare de transfi gurare a lumii şi a istoriei, prin crearea unui cer nou şi a unui pământ nou.** Rodnicia familiei înseamnă mai mult decât potenţarea vieţii.

Biologic, neamul omenesc se consumă şi îmbătrâneşte pe zi ce trece. El ar fi sortit să dispară dacă ar fi lipsit de un continuu proces de regenerare spirituală. Un anume “noi” al celor doi soţi din ceasul sfânt al Cununiei lor se prelungeşte prin lucrarea harului care se altoieşte pe trunchiul generaţiilor precedente, nu de puţine ori generaţii de sfinţi, şi apoi se deschide, treptat, spre generaţiile viitoare. Prin acest “dar sfânt al vieţii”, care leagă ca un nod divin generaţiile între ele, omul îşi depăşeşte firea, devine nemuritor, din efemer devine veşnic.

 **Celor trei exigenţe le corespund trei contrafaceri**.

**Ocrotirii personale a vieţii, din momentul conceperii şi până la adânci bătrâneţe, îi corespunde distrugerea ei.** În sânul unei culturi a morţii, promovată activ în vremea noastră de puternice curente culturale, economice şi politice, se desfăşoară primul război al celor puternici împotriva celor slabi, al celor bogaţi împotriva celor săraci. Viaţa care ar avea nevoie de mai multă plinire, iubire şi îngrĳire este considerată inutilă sau e considerată ca o povară insuportabilă şi, prin urmare, este refuzată în multe feluri. Se dezlănţuie astfel un soi de conspiraţie împotriva darului sfânt al vieţii. Ceea ce pentru copil este avortul, pentru bătrân, bolnavul incurabil sau handicapat, înseamnă eutanasie.

**Plinirii vieţii îi stă împotrivă nimicirea valorilor iubirii prin desfrâu, adulter, divorţ.** Suntem în faţa unei realităţi mai vaste, care poate fi considerată drept o structură a păcatului, caracterizată de impunerea unei culturi afro-disiace, care face din contracepţie o dimensiune a vieţii conjugale. Căsătoria sfântă, aleasă şi înălţată mai presus de toate darurile pământeşti, născătoare a omenirii şi făcătoare de chipuri ale lui Dumnezeu, e preschimbată într-o oficină ucigătoare de prunci. Viaţa care ar izvorî din întâlnirea a două inimi devine astfel duşmanul de evitat cu orice preţ, iar avortul, singurul răspuns posibil care aduce rezolvare în cazul unui eşec al contracepţiei.

**În fine, chemării neamului îi stă împotrivă o întreagă lucrare de surpare a duhurilor rele**. Ameninţările vieţii etnice se înteţesc. Ele se caracterizează prin încurajarea şi programarea unor adevărate campanii pentru răspândirea aceluiaşi flagel al contracepţiei, a sterilizării şi a avortului.

Nu se poate omite nici adevărul că mĳloacele de comunicare în masă sunt adesea complice la această conspiraţie împotriva vieţii neamului, într-o colaborare din cele mai strânse cu ofensivele antihristice sectare. Sectarismul şi sincretismul contemporan îşi îndreaptă atacurile deopotrivă mai mult decât oricând împotriva fiinţării neamului. E important însă să precizăm că aceste curente sunt, în vremea noastră, explicit proavorţioniste. Toate acestea pun în evidenţă mai cu seamă denaturările pe care le înregistrează societatea contemporană surpând darul sfânt al vieţii şi ducând pustiirea vieţii până la genocid.

 După ce L-a descoperit şi L-a cunoscut pe Hristos, pentru învăţatul Saul din Tars, devenit Apostolul Pavel, lucrurile sunt clare: „omul nu este făcut de Dumnezeu pentru stricăciune, ci pentru dobândirea firii celei dumnezeieşti”. Astfel, pentru credincioşi cât şi pentru tot omul, ţinta vieţii este Hristos şi împărtăşirea firii dumnezeieşti. Aici intervine experienţa de viaţă proprie fiecăruia: „omului toate îi sunt îngăduite, dar nu toate îi sunt de folos, şi ceea ce te biruieşte, aceea te şi stăpâneşte”. Şi fiecare constată, mai devreme sau mai târziu că nu este deloc bine să fii stăpânit de mândrie, de lăcomie, de mânie, de beţie, de desfrâu şi de altele asemenea acestora.

Omul contemporan, uneori chiar credincios, din diferite motive (aceleaşi din totdeauna: pofta ochilor, pofta trupului şi pofta vieţii), amăgit de duhul „libertăţii, opţiunii şi al deciziei proprii” se înstrăinează de Hristos şi de Biserică, devenind vulnerabil la ispitele vieţii şi adeseori ajungând în zona păcatelor şi a viciilor.

În cadrul existenţei umane, pe plan fiinţial, cea mai importantă problemă este aceea a perpetuării vieţii. Dumnezeu în iubirea Sa nemărginită pentru om, a aşezat în adâncul fi - inţei puterile perpetuării vieţii, „Creşteţi şi înmulţiţi-vă şi umpleţi pământul şi supuneţi-l” (Fac. 1, 28). Orice deviere de la rânduiala pusă de Dumnezeu este trăită, mai devreme sau mai târziu dureros de acela care o face. Efectele acestor devieri se manifestă în timp, atât în plan personal (nelinişte sufletească profundă, tristeţe, boli psihice şi organice), dar şi pe plan social (certuri, divorţuri, scăderea natalităţii).

 Viaţa nu are nevoie de argumente apologetice; în mod firesc şi spontan, orice fiinţă vie, cu atât mai mult omul, este pentru viaţă. Cu toţii suntem pentru viaţă întrucât suntem pentru noi înşine, pentru propriul nostru bine. Odată ce o trăim, nu ne mai dorim încetarea ei, ci necontenita sporire şi îmbunătăţire. Cu toate acestea, aşa cum o cunoaştem, viaţa este permanent ameninţată de încetare (deces) şi afectată de nenumărate adversităţi (materiale, medicale, spirituale) încât a trăi înseamnă a supravieţui. Viaţa ne constrânge la o luptă pentru viaţă, a noastră şi a semenilor noştri, deopotrivă. Din nefericire, înţeleasă şi purtată doar în numele supravieţuirii şi împlinirii în această viaţă, răpusă în cele din urmă de moarte, lupta pentru viaţa proprie devine inevitabil luptă împotriva vieţii celuilalt. Şi nici un alt exemplu nu este mai grăitor, prin tragedia sa, decât lupta dusă de mame, familii şi societate împotriva procreaţiei, în general, şi a copilului nenăscut, în special. Refuzul de a avea copii a ajuns un stil de viaţă consacrat al majorităţii tinerilor majori şi adulţilor din ţările „civilizate”. Aici, inamicul numărul unul, public şi privat, al fericirii umane este desemnat în vremea noastră prin expresia „sarcină nedorită” sau „copilul nedorit”. În vederea lichidării lui s-a perfecţionat un întreg arsenal de mĳloace tehnologice (de la avortul prin aspirare la pilula hormonală şi sterilizarea voluntară) şi ideologice („planificarea familială”, „controlul populaţiei”, „sănătatea reproducerii”). Rezultatul provizoriu? Pe lângă holocaustul pruncilor nenăscuţi, traumele fizice, emoţionale şi spirituale imense ale milioanelor de femei implicate şi catastrofa îmbătrânirii demografice globale, ale cărei semne încep să se întrevadă.

 Credinţa în Dumnezeu oferă singura ieşire din această turnură sinucigaşă a umanităţii recente. În perspectiva credinţei, primim viaţa de la un Izvor – Dumnezeu – şi ne îndreptăm, însuşindu-ne-o, către mai multă viaţă, în comuniunea deliberată cu El. Dacă este aşa, viaţa aceasta nu poate fi niciodată întâmplătoare sau inoportună; mai mult, este oportunitatea pentru viaţa plenară, viaţa veşnică. Nu doar pentru noi, ci şi pentru orice semen al nostru. Nimeni nu poate fi în plus. Dacă un copil vine pe lume nu doar prin voia părinţilor şi contribuţia unui mecanism biochimic, ci în primul rând prin bunăvoinţa Creatorului, atunci orice intenţie de a o evita, indiferent de metoda folosită, înseamnă a-L declara pe Dumnezeu însuşi inoportun în viaţa noastră.

După cum s-a spus, „cei blânzi – care nu-şi omoară copiii –, aceia vor moşteni pământul”!